Twee vas ná poolhond se doodMax Brig. Selvy Mohlala, woordvoerder van die polisie, het gesê die twee mans is Saterdag in hegtenis geneem op aanklag van opsetlike saakbeskadiging. Mohlala wou nie die twee mans se name bekend maak nie aangesien hulle later vandag in die Witrivier-landdroshof sal verskyn. Mohlala het wel gesê die twee mans is in hegtenis geneem nadat hulle aanklagte teen mekaar aanhangig gemaak het. Die mans is op waarskuwing vrygelaat. Maroela Media verneem dit is Marius Kotze, die eienaar van die poolhond Max, en Mildred Spahn, eienaar van die Ilanda-gastehuis, se seun wat in hegtenis geneem is. Kotze, wat saam met sy vrou en twee kinders op ŉ hoewe in Witrivier woon, het Saterdag aan Maroela Media gesê een van sy werkers het Dinsdag vir hom gevra waar is Max nadat hy ŉ hond hoor tjank het. Volgens Kotze het hy gesien hoe drie mans op Spahn se plot ŉ hond met stokke en pype slaan in ŉ buitegebou. Hy het besef dis Max en die polisie en DBV is ontbied. Spahn het aan Maroela Media gesê hulle het ŉ paar bokke en ŉ vark op hul hoewe. Sy beweer Kotze se poolhonde het die afgelope paar maande twee bokke doodgebyt en die vark ook aangeval. Max het glo Dinsdag weer een van Spahn se bokke gebyt waarna hy doodgeslaan is. Die bok moes glo van kant gemaak word. Klik hier vir oorspronklike berig.